Основну школу завршио је у родном месту, а потом похађао Граничарско-пешадијску школу у Белој Цркви (1860-1863) и Кадетску школу у Бечком Новом Месту (1864-1865). Војну службу започео је 1863. као редов у Српско-банатској пешадијској граничарској регименти. Учествовао у аустријско-пруском рату 1866. у бици код Садове. Наставник Кадетске школе у Темишвару био је од 1872. до 1879, ниже Војне реалне гимназије у Кишмартону од 1879. до 1887. а крајем исте године постао краљевски мађарски гардиста у Бечу. Поручник је постао 1875, капетан 1881, капетан I класе 1885, коњички капетан 1887, а када је априла 1901. пензионисан на лични захтев, добио је чин коњичког мајора. Након пензионисања живео је у родном месту.